钦定古今图书集成/明伦汇编/官常典/第399卷 > 郑自璧
## 钦定古今图书集成/明伦汇编/官常典/第399卷 > 郑自璧

按《明外史》本传：“自璧，字采东，祥符人。隶籍京师，举正
德十二年进士，改庶吉士，除工科给事中。世宗践阼，
中外竞言时政，自璧请采有关化理者类辑成书，以
备观览。从之。初，正德中，奄人多夺民业为庄田，至是
因民诉，遣使往勘，自璧复备言其弊。帝命勘者严治，
民患稍除。嘉靖二年，后父陈万言辞黄华坊赐第，请”
西安门外新宅，诏予之。自璧以所请宅已鬻之民，不
当夺与安磐力争不听。明年争《大礼》，受杖。三迁至兵
科都给事中。中官李能以修墩堡为词，请定山海关
税额。中官张忠、尚书金献民等论甘肃功，荫子锦衣，
其下参随皆进秩。镇守江西中官黎鉴，参随逾常额。
中官武忠、从子英冒功擢副千户。锦衣官裁革者，多
夤缘复职，而司礼监奏收已汰诸臣近五百人。“孝陵
净军，于喜擅赴京奏辨。安边伯许泰戍死，其子请袭
祖职。中官扶安黄英先后死，官其亲属。”自璧皆抗疏
争，帝多不听。尝偕同官劾郭勋奸贪。及李福达事起，
复劾勋交结妖人。帝以勋故，降旨责自璧。六年三月，
宣府失事，复劾总兵傅铎并及镇守中官王玳、巡抚
周金、副将时陈等罪。铎逮问，陈褫冠带，而玳、金责立
功赎罪。礼部侍郎桂萼请起王琼于边。自璧率同官
与御史谭缵等言琼罪宜追治；萼引奸邪，请并论。不
纳。自璧最敢言，所言皆权幸，直声震朝野。侧目者共
为蜚语，闻于上。吏部以资推太仆少卿，不用。至是，科
道互劾，中旨降二级，调外任，遂谪江阴县丞。命下，大
臣幸其去，无救者。后廷臣屡论荐，竟不召。